
COMUNICAT DE PRESĂ
privind drepturile deținătorilor de licență pentru activitatea de furnizare a energiei electrice
28.01.2015
Ca urmare a informațiilor apărute in mass-media în legătură cu drepturile deținătorilor de licență pentru activitatea de furnizare a energiei electrice, dorim să facem câteva precizări pentru evitarea unor confuzii ce ar putea apărea pe marginea acestui subiect cu referire la importurile și exporturile de energie electrică pe bază de licență eliberată de ANRE. 
Astfel, potrivit prevederilor din Legea energiei electrice şi a gazelor naturale nr. 123/2012, cu modificările și completările ulterioare, prin ordin al președintelui ANRE, au fost aprobate, până în prezent, condiţiile generale asociate principalelor tipuri de licențe care se acordă în sectorul energiei electrice, printre acestea numărându-se și  Condițiile  asociate licenței pentru activitatea de furnizare a energiei electrice, aprobate prin Ordinul ANRE nr. 8/2014. 

Potrivit prevederilor acestui Ordin, titularii de licență pentru activitatea de furnizare a energiei electrice au dreptul ca, pe durata de valabilitate a licenței și cu respectarea reglementărilor în vigoare, să tranzacționeze (să vândă și să cumpere) energie electrică pe piața angro de energie electrică, inclusiv prin operațiuni de import și export de energie electrică.

Necesitatea acordării licenței pentru activitatea traderului de energie electrică a fost inclusă odată cu intrarea in vigoare, la data de 4 octombrie 2014, a Legii nr. 127 din 30 septembrie 2014 privind modificarea Legii energiei electrice şi a gazelor naturale nr. 123/2012 și a Legii petrolului nr. 238/2004. 
Pentru respectarea prevederilor Legii 127/2014, ANRE a elaborat documentul de discuție cu titlul Condiţiile generale asociate licenței pentru activitatea traderului de energie electrică, pe care îl supune consultării publice prin afișare pe site-ul propriu, document care conține enumerarea principalelor drepturi și obligații ce revin operatorului economic deținător de licentă pentru activitatea de trader de energie electrică.  
Prin introducerea Conditiilor generale asociate licentei pentru activitatea traderului de energie electrica, care vine să completeze cadrul de reglementare specific, nu se limitează în niciun fel drepturile titularilor de licență pentru activitatea de furnizare a energiei electrice, care pot efectua, la rândul lor, operațiuni de import și export de energie electrică. 

